Zoznam ocenených učiteľov materských a základných škôl v roku 2010

I. Ocenení za materské školy:

1. Iveta Vámošová

	Je vynikajúcou a tvorivou učiteľkou v Materskej škole Iľjušinova. 
V edukačnej činnosti aplikuje moderné metódy na rozvíjanie jazykovej a literárnej gramotnosti a inovačné postupy na rozvíjanie počítačovej gramotnosti u detí. Spolupodieľala sa pri zavedení a tvorbe internetovej stránky materskej školy. Je spoluautorkou projektov školy „Sníčkoland“ a „Detské ihrisko škôlkárik“. V svojej práci aktívne spolupracuje s pedagogickou fakultou pri príprave budúcich pedagógov. 	
2. Mgr. Silvia Hrčková

	Je výbornou učiteľkou v Materskej škole Lietavská. 
Spolupodieľala sa na tvorbe školského projektu „Zdravko a Boľko“, ktorý je zameraný na zdravý životný štýl detí a rodičov. Vypracovala a v praxi koordinuje a realizuje projekt „Protidrogovej prevencie najmenších“. Výsledky svojej práce prezentuje publikačnou činnosťou v Petržalských novinách.	
3. Ružena Šajterová

	Je mimoriadne tvorivou učiteľkou v Materskej škole Pifflova. 
Do edukačného procesu vnáša alternatívne formy a metódy práce.  Edukačný proces obohacuje vlastnými projektmi ako sú „Moja prvá knižka“, „Poznaj svoje sídlisko“, „Olympijské hry“, „Haiti očami detí“. Spolupodieľala sa pri organizácii podujatia „Urobme si rozprávku“. Participovala na tvorbe Školského vzdelávacieho programu „Slniečko“, na príprave podujatí materskej školy, ako sú tvorivé dielne, detské olympiády, či prehliadky detskej tvorivosti. 	
4. Irena Velčická

	Je inovatívnou učiteľkou v Materskej škole Röntgenova. 
V edukačnom procese využíva inovačné metódy práce. Vypracovala metodický materiál z oblasti tvorivej dramatiky „Z rozprávky do rozprávky“. Je spoluautorkou projektu „Tajomstvo otvorenej knihy“, ktorý je zameraný na utváranie pozitívneho vzťahu detí k literatúre. Realizuje projekt „Skamaráť sa s myškou“, ktorým rozvíja počítačovú gramotnosť u detí. 	
5. Viera Krajčovičová

	Je tvorivou učiteľkou v Materskej škole Strečnianska. 
Do edukačného procesu vnáša nové alternatívne formy a metódy práce. Je spoluautorkou školského projektu „Krajina zázrakov“ zameraného na rozvoj prírodovedného a fyzikálneho poznávania. Vedením výtvarného krúžku vytvára podmienky pre rozvoj výtvarného nadania detí. Je iniciátorom a realizátorom školských aktivít a aktivít realizovaných s rodičmi ako sú tvorivé dielne, vianočná cukráreň, výstavy detských prác. Aktívne spolupracuje s Pedagogickou fakultou a Pedagogickou sociálnou akadémiou pri príprave budúcich pedagógov.	
6. Elena Ružeková

	Je tvorivou  a kreatívnou učiteľkou v Materskej škola Ševčenkova. 
Podporuje vzťah detí k poznávaniu a učeniu formou hry. V oblasti telesnej výchovy vytvorila metodické materiály a metodické listy. V rámci podpory zdravia a získavania správnych návykov zdravého životného štýlu detí a kolektívu školy vypracovala, koordinuje a realizuje projekt „Cvičí celá škola“. Aktívne spolupracuje s Pedagogickou fakultou pri príprave budúcich pedagógov.	
7. Mgr. Tatiana Šimanová

	Je vynikajúcou učiteľkou v špeciálnej triede pre deti s nerovnomerným vývinom v Materskej škole Turnianska. 
Je spoluautorkou tvorby individuálnych vzdelávacích programov pre deti s nerovnomerným vývinom. Je súčasne autorkou a koordinátorkou projektov „Človek a jeho okolie“, v ktorom využíva prvky Monttessori pedagogiky. Aktívne spolupracuje s Pedagogickou fakultou pri príprave výchove budúcich pedagógov.	
8. PaedDr. Daniela Šmidovičová

	Je tvorivou učiteľkou v Materskej škole Turnianska.
 V edukačnom procese využíva inovačné metódy. Je spoluautorkou článkov „Didaktika a organizácia výučby“ a „Edukačná kontinuita – vzťahy vo vnútri materskej školy, blízkom okolí a podporné systémy“, ktoré sú súčasťou pripravovanej odbornej literatúry „Koncept didaktiky materskej školy – východisko pre školský vzdelávací program“. Je uvádzajúcou učiteľkou a vedúcou metodického združenia. Aktívne spolupracuje s Pedagogickou fakultou pri príprave budúcich pedagógov.	

II. Ocenení za základné školy:

1. Mgr. Jana Zemánková
	Pani Zemánková je vynikajúcou učiteľkou, najčastejšie u  tretiakov a štvrtákov v Základnej škole Budatínska 61. Vynikajúco plní zodpovednú úlohu vedúcej metodického združenia učiteľov 1. stupňa Trvalo dosahuje výborné výsledky vo výchovno-vyučovacom procese, najmä jej humánnym prístupom a  uplatňovaním moderných metód a rozmanitých foriem práce. Výsledkom jej práce sú dobrí žiaci, ale i víťazi okresných prírodovedných súťaží.	
2. Mgr. Janette Teplická 	Pani Teplická je tvorivou učiteľkou a vedúcou predmetovej komisie telesnej výchovy a športovej prípravy v ZŠ Černyševského 8. Medzi žiakmi má na jednej strane rešpekt, ale súčasne si ich vie získať a má ich dôveru. Práve preto aktívne pôsobí na škole ako koordinátorka prevencií. V škole do praxi uviedla a úspešne realizuje projekty k prevencii sociálno-patologických javov, ako sú  „Kým nie je neskoro“, „CHIPS“ a „Červené stužky“. 	
3. Daniela Beňová
	Pani Beňová je učiteľka matematiky, technickej výchovy a informatiky v ZŠ Dudova. Dobrý vzťah a chuť učiť sa nové  v týchto predmetoch u žiakov získava využívaním informačno-komunikačných technológií, prácou na počítačoch, využívaním interaktívnej tabule, uplatňovaním projektového vyučovania, organizovaním online súťaží. Súčasne je zodpovednou vedúcou predmetovej komisie matematiky a pôsobí i ako koordinátor výchovy k manželstvu a rodičovstvu. 	
4. Mgr. Jana Smažáková
	Pani Smažáková je svedomitou učiteľkou ZŠ Gessayova. Aktívne podieľala na projekte cezhraničnej spolupráce a vzdelávania so školou v Kitsse, ale aj v projekte Hudba nepozná hranice so školou vo Viedni.  V projektoch pani učiteľka využila svoje schopnosti výbornej hudobníčky, pedagóga, ale aj znalosť nemeckého jazyka. Výsledkom jej práce bolo vydanie spoločného CD rakúskych a slovenských piesní. Okrem toho si nachádza čas i na rozvíjanie hudobných činnosti u detí predškolského veku v MŠ Gessayova.	
5. Mgr. Daniela Banásová
	Pani Banásová je príkladnou učiteľkou v prvých a druhých ročníkoch ZŠ Holíčska. Svojím láskavým prístupom vedie žiakov k aktivite, plneniu povinností, samostatnosti, príprave žiakov v anglickom jazyku a osobitne sa venuje aj tým prospechovo  slabším žiakom. Pre skvalitnenie čitateľských zručností žiakov spoluorganizuje medzitriednu súťaž o najlepšieho čitateľa. Aktívnou účasťou na projekte „Srdce na dlani“ podporuje dobré sociálne vzťahy žiakov v triede. 	
6. Mgr. Miloš Bélik
	Pán Bélik vyučuje matematiku a geografiu v ZŠ Lachova.  Vedie krúžok informatiky, koordinuje prácu žiackeho parlamentu. V projekte Otvorená škola je autorom videokonferencií s využitím informačno-komunikačných technológií a súčasne veľmi úspešných celoškolských projektov. Takými boli  projekty o štátoch Európskej únie, o živote slovenských regiónov v rôznych historických obdobiach, ale i celoškolské športové hry žiakov.  
Súčasne s týmto návrhom prišiel i návrh na ocenenie pána Bélika v kategórii „Učiteľ, na ktorého nikdy nezabudnem“. Navrhovateľka, bývalá žiačka o ňom napísala: „ Je to ON, pre mňa učiteľ č. 1. Naučil ma nikdy sa nevzdávať. Bol skvelým matematikárom a skvelým priateľom. Matiku sa môže naučiť každý, stačí mať pevnú vôľu, kopec snahy a perfektného učiteľa. A toho som ja mala. S ním som sa začala s neobľúbenou matikou kamarátiť.“ Okrem toho mu napísala báseň, ktorú samozrejme prikladáme a z nej vyberáme len posledné verše:
„Týmto Vám chcem poďakovať a matiku propagovať.
To je správna matika – od Miloša Bélika“. 	
7. PhDr. Katarína Betáková
	Pani Betáková je tvorivou učiteľkou etickej a občianskej výchovy a zodpovednou školskou psychologičkou v ZŠ Nobelovo nám. Starostlivo sa venuje žiakom s problémami a špeciálnymi výchovno-vzdelávacími potrebami. Veľmi úspešne koordinovala spoluprácu s organizáciou UNICEF, počas ktorej škola získala titul „Škola priateľská k deťom“. Pri svojej práci učiteľky využíva informačno-komunikačné technológie. Výraznou mierou sa podieľala na foto - publikácii o škole a vedie redakčnú radu školského časopisu.	
8. Mgr. Eliška Zelenová
	Pani Zelenová je učiteľka 1. stupňa ZŠ Pankúchova s mimoriadnym vzťahom a láskou k učiteľskému povolaniu. Je tvorivá a progresívna v prístupe ku všetkým žiakom, osobitne sa venuje aj tým najslabším v snahe dosiahnuť  krôčik za krôčikom úspech. Denne prináša do vyučovania svojich žiakov nové nápady. Jej tvorivosť sa najviac prejavuje v práci s počítačom a  interaktívnou tabuľou. Zaujímavé prezentácie pripravuje nielen pre svojich žiakov a ich rodičov ale v rámci spolupráce aj pre deti materských škôl a ich rodičov. 	
9. Vlasta Šuličová

	Pani Šuličová zo ZŠ Prokofievova je vychovávateľkou, ktorá presadzuje školský klub detí ako školské zariadenie, ktoré mimoriadne pomáha v rozvoji intelektu a talentu detí. Niekoľko rokov sa v rámci klubovej činnosti venuje informatickej výchove, vedie deti na prvom stupni k tomu, aby práca s počítačom bola pre nich nielen zábavou, ale predovšetkým zdrojom získavania nových vedomostí a rozširovania obzorov. Pani Šuličová sa významne podieľala aj na tvorbe školského výchovného programu pre ŠKD.	
10. RNDr. Janka Hontiová
	Pani Hontiová v súčasnosti pracuje vo funkcii zástupkyne riaditeľa školy ZŠ Tupolevova. Okrem mimoriadne zodpovednej práci vedúceho zamestnanca a pedagóga, ktorý využíva moderné technológie priamo vo vyučovacom procese,  organizuje obvodné kolo súťaže „Poznaj a chráň“. Pod jej vedením žiaci dosahujú výborné výsledky v biologických okresných a krajských súťažiach a žiaci sa zapájajú do environmentálnych projektov Sme v škole, Baterky na správnom mieste, Modrá škola – voda pre budúcnosť. Spoluorganizovala medzinárodný projekt partnerstva škôl E-Bridge. 	
11. Mgr. Renáta Kumorová
	Pani Kumorová prispieva k zvyšovaniu kvality ZŠ Turnianska používaním nových metód a foriem práce. Aktívne spolupracuje na všetkých školských projektoch s dôrazom na medzinárodný projekt Comenius. Je precízna a prispieva k aktivizácii pedagogického zboru ukážkami dobrej praxe. Má výborné výsledky aj vo výchovnej práci so žiakmi. Je vedúcou metodického združenia učiteľov 1. stupňa. Popri zamestnaní si rozširuje kvalifikáciu štúdiom informatiky a vo voľnom čase študuje anglický jazyk.	
12. Ing. Magdaléna
Markechová, CSc.
	Pani Markechová je riaditeľkou Cirkevnej základnej školy Svätej rodiny. Je veľmi kreatívna, tvorivá, vie získať učiteľov a žiakov pre prácu v škole aj mimo školy. Mimoriadne aktívna je pri organizovaní a realizácií projektov zameraných na upevnenie úcty k materinskému jazyku, hodnotnej literatúry, na pomoc ľuďom v núdzi i na športové projekty zamerané na všestranný telesný rozvoj. Podieľa sa na vypracovaní celoškolských projektov Moderná a Otvorená škola, Názornosť-nástroj porozumenia, Mobilné jazykové laboratórium. Jej prístup k práci a žiakom a pedagogickému kolektívu je vysoko profesionálny, humánny, ústretový a priateľský. 	
III. Ocenená v kategórii „Učiteľ o krok vpred“

Monika Melicherová

	Je jedinečnou učiteľkou v Materskej škole Iľjušinova. 
Pani Melicherová dosahuje mimoriadne úspechy pri práci s deťmi v oblasti rozvíjania počítačovej gramotnosti. V edukačnom procese uplatňuje moderné metódy rozvíjania počítačovej gramotnosti u detí a inovačné postupy využívania internetu pre prácu s deťmi. Aktívne poskytuje poradenstvo pedagógom materskej školy v oblasti  prezentácie práce s počítačom a internetom. Je držiteľkou certifikátu spoločnosti IBM Slovensko, ktorý ju oprávňuje využívať program „Kidsmart“ pri ranom počítačovom vzdelávaní detí predškolského veku. Spolupodieľa sa pri modernizácii materskej školy s využitím informačno-komunikačnými technológií a pri tvorbe webovej stránky materskej školy.   	

IV. Ocenení v kategórii „Učiteľ, na ktorého nikdy nezabudnem“

Navrhovateľom na ocenenie v kategórii Učiteľ na ktorého nikdy nezabudnem  je MUDr. Vlasta Áčová.

Ocenená:
Katarína Baranová.
	Vážené dámy a vážení páni. Pani Baranová, dnes vyše 90 ročná pani učiteľka, je v súčasnosti mimo územia SR a preto sa nemôže zúčastniť dnešných osláv. Starosta mestskej časti Milan Ftáčnik jej odovzdá ocenenie na osobnom stretnutí po návrate do vlasti.
V návrhu pani MUDr. Áčová predstavuje pani učiteľku Katarínu Baranovú ako príjemnú, ale zároveň prísnu pani učiteľku , na ktorú nikdy nezabudnú. Píše: „Moja pani učiteľka bola mojou triednou učiteľkou, zároveň nás učila matematiku a výtvarnú výchovu. Bola môj človek. Vedela v nás prebudiť záujem o svet čísel a rôznych matematických vzťahov. Na hodinách výtvarnej výchovy sa zase prebúdzal jej strohý svet čísel do krásnych úvah a rozprávania o svete farieb, tvarov a zaujímavého rozprávania o umení a kráse.“ Prešlo veľa rokov, dnes som už lekárkou a spoločne s mojou rodinou si pri rôznych príležitostiach zaspomíname na moju pani učiteľku. Dnes sa snažím liečiť ľudí s láskou tak, ako nás pani učiteľka s láskou zasväcovalo do tajov matematiky a umenia. 	
Navrhovateľ:
Michaela Šabová

Ocenená:
Marcela Nemčeková	Návrh na ocenenie pani učiteľky Marcely Nemčekovej  z  Materskej školy na Bulíkovej ulici je len  jednou z možností  ako vyjadriť veľké poďakovanie za starostlivosť, výchovu a prácu tejto pani učiteľky. Z návrhu vyberáme:
„Pani učiteľka Nemčeková je osoba s veľkým srdcom, láskavým a kamarátskym  prístupom a priam materinským cítením, ktorým dokáže nájsť v deťoch skrytý talent, ktorý  pomáha naplno rozvinúť. Podnecuje ich k tvorivosti, samostatnosti a k zodpovednému prístupu nielen k sebe samému, k práci a prírode. Dokáže porozumieť  detskej duši  a spolu s deťmi nahliadnuť do sveta fantázie. Deti v tvorbe neobmedzuje a necháva im priestor na vyjadrenie svojich predstáv, pocitov, myšlienok. Svojím prístupom je vzorom pre nás všetkých, ktorý veľakrát na tie naše ratolesti nemáme toľko času a možno aj vôle.“ Okrem toho dodávame, že výtvarné práce detí pod jej vedením sú víťaznými na súťažiach a prehliadkach na Slovenku i v ďalekom zahraničí.	
Navrhovateľ:
Andrea Mošaťová  

Ocenená: 
Mgr. Oľga Chudovská	Pani Andrea Mošaťová si s láskou spomína na pani učiteľku Oľgu Chudovskú, ktorá jej veľmi pomohla v situácii, keď jej bolo ťažko. V návrhu uvádza:
„Bola som dobrou žiačkou, vždy vyznamenaná. Keďže ma veľmi bavila práca s deťmi, v ôsmej triede som sa rozhodla, že si podám prihlášku na strednú pedagogickú školu. Túto moju voľbu mi jedna z mojich učiteliek charakterizovala ako nevhodnú. Ako typický pubertiak som sa zaťala, vzala ako urážku mojej osoby. V podstate som nepochopila, prečo by som ako vyznamenaná žiačka nemohla študovať moju školu. Prestala som sa učiť s tým, že niekde v učňovke mi budú stačiť aj horšie známky. Po rodičovskom združení sa moja mamina stretla s pani riaditeľkou Chudovskou a porozprávala jej o mojom zhoršení. Na druhý deň som už bola predvolaná k pani riaditeľke, ktorá sa tak ako moja druhá mama porozprávala so mnou a rozhovor zakončila vetou, ktorá ovplyvnila celý môj ďalší život: A teraz im všetkým dokáž, že na to máš.“
Dnes pracujem už 19. rok ako učiteľka v materskej škole v Petržalke a len vďaka záujmu a veľkému srdcu pani učiteľky a riaditeľky Oľgy Chudovskej robím prácu, ktorá ma baví a napĺňa.	
Navrhovateľ:
Darina Lenártová

Ocenená:
Zdenka Tršková	Pani Lenártová je matkou 8 ročného druháka Jakubka Lenárta a takto rozpráva o pani učiteľke Trškovej: 
„Je triednou učiteľkou II.A na základnej škole Dudova 2 v Bratislave. Chýry o tejto skvelej pani učiteľke nás pred rokom priviedli na zápis nášho syna do tejto základnej školy. Dnes už môžeme tieto chýry jednoznačne potvrdiť. Táto dáma je  srdcom i dušou učiteľkou, miluje bez rozdielu všetky deti a robí ich šťastnými, vedie ich k spravodlivosti, čestnosti a srdečnosti, s absolútnym osobným nasadením a s láskou. Nedá sa celkom opísať osobnosť našej pani učiteľky, jej pedagogické kvality, empatia a invencia, musíte sa prísť pozrieť ako ju deti milujú a s akou chuťou vstávajú do školy. Myslím si, že naša pani učiteľka je "posledný vzácny a chránený jedinec" v dnešnom uponáhľanom svete, človek s kvalitnými hodnotami, s veľkým srdcom a obetavosťou. Som nesmierne šťastná, že práve ona ovplyvňuje môjho syna a vedie ho na ceste jeho školáckym životom.“	
Navrhovateľ:
Jana Stojkovičová a Ján Gašperan

Ocenenou bude pani 
Mgr. Eva Tatárová	Pani učiteľka Tatárová pracovala v školských službách od roku 1970, v našej mestskej časti  od roku 1984. Ako učiteľka a školský špeciálny pedagóg pôsobila v ZŠ Tupolevova pre žiakov so špecifickými poruchami učenia, kde veľmi trpezlivo, príjemne a ľudsky pracovala so svojimi žiakmi. S porozumením rozprávala s rodičmi, ktorí si cenili takýto profesionálny prístup. Súčasne s výkonom učiteľského povolania dostala dôveru zamestnancov školstva v mestskej časti Bratislava-Petržalka na výkon funkcie predsedu  Odborového zväzu pracovníkov školstva a vedy. Svoj entuziazmus a záujem o obhajovanie práce zamestnancov školstva presadzovala ako aktívna členka, vytrvalá, húževnatá a nebojácna predsedníčka, ktorá kládla neraz veľmi odvážne otázky zriaďovateľom a zamestnávateľom v prospech zamestnancov školstva. Takýchto ľudí je dnes veľmi málo. A pani Tatárová k nim patrí dodnes a preto si zasluhuje našu vďaku a naše uznanie.